Diari Oficial de la Generalitat Valenciana


Sumari del DOGV 2215, del 25-02-1994 (1994/830652)

DECRET 42/1994, de 21 febrer, del Govern Valencià, pel qual es regulen els horaris comercials en l'àmbit de la Comunitat Valenciana.
------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/02/21/42/dof/vci/html**

### Dades del document

Número de DOGV
:   2215

Data del DOGV
:   25-02-1994

Secció del DOGV
:   DISPOSICIONS GENERALS

Número del document
:   1994/830652


Data del document
:   21-02-1994

Organisme emissor
:   Conselleria d'Indústria, Comerç i Turisme

Tipus de document
:   Decret

Anàlisi jurídica

DECRET 42/1994, de 21 febrer, del Govern Valencià, pel qual es regulen els horaris comercials en l'àmbit de la Comunitat Valenciana. [94/1225]  
La Sentència del Tribunal Constitucional de 8 de juliol de 1993 reconeix la competència de la Comunitat Autònoma Valenciana sobre horaris comercials en el marc de la competència que sobre l'ordenació de l'activitat econòmica general atribueix a l'estat l'article 149.1.13 de la Constitució.  
Pel Reial Decret Llei 22/1993, de 29 de desembre, s'estableixen les bases per a la regulació d'horaris comercials, i s'hi determina que correspondrà a les comunitats autònomes la regulació dels horaris per a l'obertura i el tancament dels locals comercials en el seu respectiu àmbit territorial.  
D'acord amb això, i en virtut de les competències que atribueix a la Generalitat Valenciana l'article 34 de la Llei Orgànica 5/1982, d'1 de juliol, d'Estatut d'Autonomia, s'estableix el règim general d'horaris dels establiments comercials ubicats en la Comunitat Valenciana.  
Pel que s'exposa, d'acord amb el Consell d'Estat, a proposta del conseller d'Indústria, Comerç i Turisme i amb la deliberació prèvia del Govern Valencià, en la reunió del dia 21 de febrer de 1994,  
DECRETE  
Article primer  
Els establiments comercials ubicats a la Comunitat Valenciana fixaran el seu horari d'obertura i tancament, d'acord amb les següents normes:  
1. L'obertura setmanal màxima, durant el conjunt de dies laborables de la setmana, serà de 72 hores.  
2. Els diumenges i dies festius es consideraran inhàbils, excepte 8 dies a l'any en què els establiments comercials podran quedar oberts al públic, d'acord amb el règim que s'estableix en l'article tercer.  
Article segon  
1. La fixació de l'horari setmanal com també la seua distribució entre els dies laborables de la setmana, serà lliurement determinada per cada comerciant, sense excedir l'horari global màxim de 72 hores.  
2. Tots els establiments comercials hauran d'exposar en lloc visible per a l'adequada informació del públic consumidor, els dies i les hores d'obertura i tancament.  
Article tercer  
1. Per ordre de la Conselleria d'Indústria, Comerç i Turisme, amb l'audiència prèvia de les cambres de comerç, indústria i navegació de la Comunitat Valenciana, associacions de consumidors i usuaris, i organitzacions empresarials i sindicals, es determinaran els vuit dies a l'any que, entre diumenges i dies festius, els establiments comercials podran quedar oberts al públic.  
2. L'esmentada ordre podrà determinar els diumenges i dies festius a què es refereix l'apartat anterior amb caràcter uniforme per a tots els establiments comercials de la Comunitat Valenciana, o deixar a elecció del comerciant la fixació d'aquells entre diversos d'alternatius que en la mateixa ordre es determinen.  
3. L'horari corresponent a cada diumenge o dia festiu serà lliurement acordat per cada comerciant, sense que puga excedir de 12 hores.  
Article quart  
1. La Direcció General de Comerç podrà autoritzar horaris excepcionals al règim general establert als articles anteriors.  
2. Tota autorització per a la realització d'horaris excepcionals s'acordarà valorant, en general, les peculiaritats sectorials, locals i temporals i, en particular, la localització de l'establiment i el grau d'equipaments i serveis comercials circumdants, la densitat i distribució de la població, els seus hàbits de compra, la jornada de treball del consumidor, l'interés turístic i el tipus d'activitat i de venda de productes, entre altres circumstàncies.  
3. Tota excepció es concedirà per temps limitat.  
4. Per ordre de la Conselleria d'Indústria, Comerç i Turisme, s'establirà el procediment a seguir per a l'autorització d'horaris excepcionals.  
Article cinqué  
1. Tindran plena llibertat per a determinar els dies i hores en què quedaran oberts al públic, els establiments de venda de pastisseria i dolços, pa i plats preparats, premsa, combustibles i carburants, floristeries i plantes i les anomenades tendes de conveniència, com també els instal·lats en estacions i mitjans de transport terrestre, marítim i aeri i en zones de gran afluència turística.  
2. S'entendran per tendes de conveniència, aquelles que, amb una extensió útil no superior a 500 metres quadrats, queden obertes al públic, almenys 18 hores al dia, i distribuesquen la seu oferta, en forma similar, entre llibres, periòdics i revistes, articles d'alimentació, discos i vídeos, joguines, regals i articles varis.  
3. Per ordre de la Conselleria d'Indústria, Comerç i Turisme es determinaran les zones que, segons els criteris característics de l'activitat turística, tinguen la condició de gran afluència turística i els períodes de l'any en què serà aplicable, en aquestes zones, la llibertat d'obertura.  
Article sisé  
El que estableix aquesta disposició no serà d'aplicació als establiments en què es realitze una activitat els horaris de la qual es troben sotmesos per disposició legal o reglamentària a un règim jurídic especial.  
Article seté  
Constituiran infraccions administratives i podran ser sancionades d'acord amb el que preveu el capítol II del títol IV de la Llei de la Generalitat Valenciana 8/1986, de 29 de desembre, les següents actuacions:  
a) La superació del temps màxim d'obertura setmanal establert en l'article primer o que es tinga autoritzat.  
b) L'obertura de l'establiment comercial en diumenge o dia festiu sense disposar de l'autorització per a això.  
c) L'incompliment de l'obligació d'informar, de manera visible per al públic, dels horaris d'obertura i tancament de l'establiment comercial o la pràctica d'horaris distints als anunciats.  
DISPOSICIONS FINALS  
Primera  
Es faculta el conseller d'Indústria, Comerç i Turisme, per a dictar les disposicions necessàries per al desenvolupament i aplicació del que estableix aquest decret.  
Segona  
Aquest decret vigirà a partir del dia en què es publique en el Diari Oficial de la Generalitat Valenciana.  
València, 21 de febrer de 1994  
El president de la Generalitat Valenciana,  
JOAN LERMA I BLASCO  
El conseller d'Indústria, Comerç i Turisme,  
MARTÍN SEVILLA JIMÉNEZ


Còpia Permalink ELI